กฎกระทรวงกำหนดเงื่อนไขการบำรุงรักษารถไว้ในใบอนุญาตประกอบการขนส่ง พ.ศ. 2563
กฎกระทรวง
กำหนดเงื่อนไขการบำรุงรักษารถไว้ในใบอนุญาตประกอบการขนส่ง
พ.ศ. ๒๕๖๓[๑]
 

อาศัยอำนาจตามความในมาตรา ๗ วรรคหนึ่ง มาตรา ๓๑ วรรคหนึ่ง (๑๕)
มาตรา ๓๒ วรรคหนึ่ง
(๑๐) และมาตรา ๓๓ วรรคหนึ่ง (๗) แห่งพระราชบัญญัติการขนส่งทางบก พ.ศ. ๒๕๒๒ และมาตรา
๓๔ (๕) แห่งพระราชบัญญัติการขนส่งทางบก พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการขนส่งทางบก
(ฉบับที่ ๕) พ.ศ. ๒๕๓๕ รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑ ในการออกใบอนุญาตประกอบการขนส่งประจำทาง ใบอนุญาตประกอบการขนส่งไม่ประจำทาง
และใบอนุญาตประกอบการขนส่งโดยรถขนาดเล็ก ให้นายทะเบียนโดยอนุมัติของคณะกรรมการกำหนดเงื่อนไขเกี่ยวกับการจัดให้มีการบำรุงรักษารถไว้ในใบอนุญาตดังกล่าว
การกำหนดเงื่อนไขตามวรรคหนึ่ง
ให้มีการกำหนดลักษณะการใช้งานของรถที่ต้องจัดให้มีการบำรุงรักษา รวมทั้งหลักเกณฑ์ วิธีการ
เงื่อนไข และระยะเวลาการบำรุงรักษารถตามที่อธิบดีประกาศกำหนด โดยความเห็นชอบของรัฐมนตรี

ข้อ ๒ ในการออกใบอนุญาตประกอบการขนส่งส่วนบุคคล ให้นายทะเบียนกำหนดเงื่อนไขเกี่ยวกับการจัดให้มีการบำรุงรักษารถไว้ในใบอนุญาตดังกล่าว
ทั้งนี้ ตามหลักเกณฑ์ที่คณะกรรมการควบคุมการขนส่งทางบกกลางกำหนด


ให้ไว้ ณ
วันที่ ๒ มิถุนายน พ.ศ. ๒๕๖๓
ศักดิ์สยาม
ชิดชอบ
รัฐมนตรีว่าการกระทรวงคมนาคม
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่การเกิดอุบัติเหตุทางถนนมีสาเหตุที่สำคัญประการหนึ่งคือ
สภาพเครื่องอุปกรณ์และส่วนควบของรถไม่มั่นคงแข็งแรงหรือขาดความสมบูรณ์พร้อมใช้งาน ประกอบกับลักษณะการใช้งานรถที่ใช้ในการขนส่งมีผลทำให้เครื่องอุปกรณ์และส่วนควบของรถเกิดการสึกหรออย่างรวดเร็ว หากไม่มีการตรวจสอบความชำรุดบกพร่องและบำรุงรักษารถเป็นประจำอาจก่อให้เกิดอุบัติเหตุจากการใช้งานรถนั้นได้
การตรวจสอบและบำรุงรักษารถเมื่อครบตามระยะทางหรือระยะเวลาที่กำหนดจะทำให้เกิดความปลอดภัยในการขนส่งและการใช้งานมากขึ้น
สมควรกำหนดเงื่อนไขเกี่ยวกับการจัดให้มีการบำรุงรักษารถเป็นเงื่อนไขอื่นที่ให้นายทะเบียนกำหนดไว้ในการออกใบอนุญาตประกอบการขนส่งได้
จึงจำเป็นต้องออกกฎกระทรวงนี้








ชญานิศ/จัดทำ
๓ สิงหาคม ๒๕๖๓

สุภาทิพย์/ตรวจ
๔ สิงหาคม ๒๕๖๓

[๑]
ราชกิจจานุเบกษา เล่ม ๑๓๗/ตอนที่ ๔๒ ก/หน้า ๔/๑๐ มิถุนายน ๒๕๖๓